ΓΡΑΠΤΗ ΕΡΩΤΗΣΗ P-2753/02

υποβολή: Isabelle Caullery (UEN) προς την Επιτροπή

(25 Σεπτεμβρίου 2002)

Θέμα: Παρεμπόδιση των ηλεκτρομαγνητικών κυμάτων

Δύναται να αναφέρει επακριβώς η Επιτροπή εάν στο πλαίσιο της εν ισχύι νομοθεσίας και συγκεκριμένα της ενοποιημένης οδηγίας 89/336/ΕΟΚ(1) για την ηλεκτρομαγνητική συμβατότητα και της σύστασης 1999/519/ΕΚ(2) περί του περιορισμού της έκθεσης του κοινού σε ηλεκτρομαγνητικά πεδία μπορεί ένα κράτος μέλος να εγκαθιστά ή να επιτρέπει την εγκατάσταση συστημάτων που εμποδίζουν την εκπομπή αυτών των κυμάτων και μάλιστα των κυμάτων από αναμεταδότες τηλεφωνίας και κινητά τηλέφωνα σε ορισμένους ιδιαίτερους χώρους, όπως είναι επί παραδείγματι τα νοσοκομεία·

(1) ΕΕ L 139 της 23.5.1989, σελ. 19.

(2) ΕΕ L 199 της 30.7.1999, σελ. 59.

Απάντηση του κ. Liikanen εξ ονόματος της Επιτροπής

(24 Οκτωβρίου 2002)

Το αξιότιμο μέλος ερωτά κατά πόσον θα ήταν σύμφωνο με την Οδηγία του Συμβουλίου 89/336/ΕΟΚ της 3ης Μαΐου 1989 περί προσέγγισης των νομοθεσιών των κρατών μελών σχετικά με την ηλεκτρομαγνητική συμβατότητα και τη Σύσταση του Συμβουλίου 1999/519/ΕΟΚ της 12ης Ιουλίου 1999 για τον περιορισμό της έκθεσης του κοινού σε ηλεκτρομαγνητικά πεδία (0Hz έως 300GHz), αν τα κράτη μέλη επέτρεπαν την πώληση εξοπλισμού παρεμπόδισης των εκπομπών ηλεκτρομαγνητικών κυμάτων, ειδικότερα από σταθμούς αναμετάδοσης κινητής τηλεφωνίας και από κινητά τηλέφωνα, κυρίως για χρήση σε νοσοκομεία.

Όπως αναφερόταν στην απάντηση της Επιτροπής στη γραπτή ερώτηση E-2197/02 της κας Van Brempt(1), η χρήση συσκευών που παρεμποδίζουν τη λήψη και εκπομπή σημάτων κινητής τηλεφωνίας GSM απαγορεύεται τη στιγμή αυτή σε όλα τα κράτη μέλη. Η κοινοτική νομοθεσία, εντούτοις, δεν εμποδίζει τα κράτη μέλη να επιτρέψουν κάτι τέτοιο. Το εθνικό κοινοβούλιο στη Γαλλία, π.χ., πρόσφατα εξέδωσε νόμο που προλειαίνει το έδαφος προς την έγκριση της χρήσης τέτοιου εξοπλισμού σε αίθουσες θεαμάτων, εφόσον εκδοθούν μέτρα εφαρμογής από την εθνική ρυθμιστική αρχή. Μέχρις ότου εγκριθούν σχετικά μέτρα, η πώληση συσκευών πρόκλησης παρασίτων παραμένει απαγορευμένη στην Κοινότητα και η Επιτροπή έχει δημοσιεύσει σχετικές οδηγίες στον ιστοχώρο της (http://europa.eu.int/comm/enterprise/rtte/gener.htm)(2).

Η χρήση κινητών τηλεφώνων, ενώ διαθέτει σαφή πλεονεκτήματα για την ποιότητα ζωής, έχει και κάποιες αρνητικές παρενέργειες που θα πρέπει να αντιμετωπισθούν. Η μη ενδεδειγμένη χρήση των κινητών τηλεφώνων προκαλεί προβλήματα και φαίνεται ότι οι χρήστες των μέσων αυτών δεν τηρούν πάντα τους ενδεικνυόμενους κανόνες, όπως, π.χ., η αποφυγή της αποδοχής και εκτέλεσης κλήσεων σε ορισμένους χώρους όπως οι αίθουσες θεαμάτων. Τα σήματα κινητής τηλεφωνίας ενδέχεται επίσης να προκαλέσουν δυσλειτουργία ηλεκτρονικών συσκευών. Όπου ο εξοπλισμός αυτός έχει κρίσιμη σημασία από πλευράς ασφάλειας (όπως π.χ. σε αεροσκάφη ή σε νοσοκομεία), τα κινητά τηλέφωνα θα πρέπει να κρατούνται σε απόσταση ασφαλείας.

Εντούτοις η Επιτροπή πιστεύει ότι τα μέτρα που λαμβάνονται για την αντιμετώπιση αυτών των προβλημάτων θα πρέπει να είναι σε αναλογία με τον αποτρεπόμενο κίνδυνο και ως εκ τούτου ενδέχεται η παρεμπόδιση των σημάτων να μην είναι η κατάλληλη λύση. Η απαγόρευση κάθε επικοινωνίας θα μπορούσε, π.χ., να εμποδίσει μη προβληματικές χρήσεις της τεχνολογίας (όπως ηλεκτρονικό ταχυδρομείο, πρόσβαση στο Ιντερνέτ ή κλήσεις επειγούσης ανάγκης). Περαιτέρω, είναι αμφίβολο κατά πόσο οι συσκευές πουπάρχουν τη στιγμή αυτή μπορούν να περιορίσουν τη δράση τους μόνον εντός των χώρων για τους οποίους προορίζονται. Τα στοιχεία που διαθέτει ο γαλλικός ρυθμιστικός φορέας δείχνει τις δυσχέρειες αυτές (πρβλ σχετικό ιστοχώρο: http://www.art-telecom.fr/communiques/communiques/index-030502.htm).

Ως προς το αν οι συσκευές παρεμπόδισης των σημάτων θα μπορούσαν να μειώσουν την ακτινοβολία σε ηλεκτρομαγνητικά πεδία, η Επιτροπή επισύρει την προσοχή του αξιότιμου μέλους στο γεγονός ότι όλα τα δίκτυα και τα κινητά τηλέφωνα θα πρέπει να συμμορφούνται προς τα όρια που συνιστώνται από το Συμβούλιο στη Σύστασή του 1999/519/ΕΟΚ. Η εγκατάσταση συσκευών παρεμπόδισης των σημάτων δεν μειώνει την έκθεση του κοινού στα ηλεκτρομαγνητικά πεδία. Στην πραγματικότητα οι διατάξεις αυτές προσθέτουν ηλεκτρομαγνητική ενέργεια στο περιβάλλον και ως εκ τούτου αυξάνουν ελαφρά την έκθεση του κοινού

(1) ΕΕ C 309 E της 12.12.2002, σελ. 207.

(2) Βλέπε στη σελίδα: http://www.art-telecom.fr/communiques/communiques/index-030502.htm.